《夏太常碧梧翠竹图为林同寅季聪题》
明代·韩雍

孤桐何亭亭，脩竹亦袅袅。根株起泉石，相引入云表。

乔枝润玄云，密叶摇翠葆。所嘉清标同，非比华色好。

芳春斗妍姿，嗤彼众花草。一时固悦目，零落苦太早。

节操岂若兹，霜风不能挠。良材世皆惜，大匠解品藻。

栖食招鸾凰，厥美谩称道。虞廷取制作，音韵天下少。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。